﻿ ACCESUL LA EDUCAŢIA CONTINUĂ,  FACTOR GENERATOR DE INOVAŢIE SOCIALĂ LAURA GABRIELA STOICA cest articol analizează domeniul educaţiei din perspectiva inovaţiei sociale, cu accent pe politicile de educaţie continuă, A ca exemplu de politică inovativă. Inovaţia socială este, astfel, abordată la nivelul politicilor publice, fiind prezentat rolul generator de inovaţie socială al politicilor de acces la educaţia permanentă. Obiectivele politicilor educaţionale, indicatorii de performanţă, precum şi investiţia în educaţia continuă susţin afirmarea educaţiei ca factor facilitator al inovaţiei, la nivelul Uniunii Europene şi ca factor blocant, la nivelul ţării noastre. Pe parcursul articolului de faţă prezint situaţia acestui domeniu atât la nivelul Uniunii Europene cât şi al României, evidenţiind factorii explicativi ai situaţiei existente în aceste contexte sociale. Cuvinte-cheie: factori generatori de inovaţie, educaţie continuă, societate bazată pe cunoaştere, politici de susţinere a inovaţiei, dezvoltare socială. Inovaţia socială se referă la strategii, concepte, idei şi instituţii concepute pentru a răspunde nevoilor sociale de orice tip – de la condiţii de muncă şi educaţie la dezvoltare comunitară şi sănătate publică. Inovaţia socială reprezintă modul în care autorităţile locale, guvernele, dar şi companiile/ mediul de afaceri răspund provocărilor societăţii şi problemelor sociale – polarizarea accesului la educaţie, dezvoltarea urbană, problemele de trafic, dar şi îmbătrânirea populaţiei, bolile cronice şi şomajul – prin dezvoltarea unor abordări noi şi mai eficiente, în 1 . contextul existenţei unor nevoi sociale nesatisfăcute Inovaţia socială se identifică, în principal, cu nivelul politicilor publice ca termen generic, iar articolul de faţă va analiza inovaţia de la acest nivel. Inovaţiile instituţionale, organizaţionale, sunt procese interne şi autonome implementate de un grup, o comunitate sau o societate pentru a realiza o reformă/ schimbare instituţională. Ele reprezintă noi tipuri de parteneriate implementate între grupuri/ comunităţi şi actori/ stakeholders care activează în domeniul instituţional, 2 economic sau social destinat îmbunătăţirii condiţiilor de viaţă . Adresa de contact a autorului: Laura Stoica, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: laura.stoica76@gmail.com; laurab@iccv.ro. 1 British Council Corporate – Discover Social Innovation, http://dsi.britishcouncil.org 2 FIDAFRIQUE, http://www.fidafrique.net/article1528.html CALITATEA VIEŢII, XX, nr. 1–2, 2009, p. 122–129 2 ACCESUL LA EDUCAŢIA CONTINUĂ 123 Altfel spus, inovaţia socială este procesul care oferă soluţii la problemele sociale, într-o manieră nouă. Pentru a fi inovative, o idee, un produs sau o politică/ strategie trebuie să fie: 1. nou(ă) în contextul în care se aplică – Noutatea se poate referi la contextul geografic, scala, domeniul, disciplina, tipul de cultură sau de mediu de afaceri; 2. folositor, conform cu scopul sau problema care trebuie rezolvată (pentru a fi o inovaţie, ideea/ produsul/ strategia trebuie să aducă un plus de valoare utilizatorilor şi să dea soluţii pentru constrângeri/ probleme/ situaţii particulare); 3. capabil(ă) să se susţină după perioada de testare – o inovaţie este un produs cu potenţial crescut, care se poate dovedi prin sustenabilitatea şi eficienţa sa 3 în timp . Pornind de la aceste precizări conceptuale, articolul de faţă analizează inovaţia socială din politicile educaţionale, cu accent pe rolul educaţiei continue (life-long learning) şi pe importanţa domeniului, în contextul mai larg, comunitar, al creşterii competitivităţii economice şi coeziunii sociale. Educaţia continuă/ pe tot parcursul vieţii reprezintă totalitatea activităţilor cu scop educaţional, realizate de-a lungul vieţii, în vederea îmbunătăţirii cunoştinţelor, abilităţilor şi competenţelor, 4 din perspectivă personală, civică, socială şi a inserţiei pe piaţa muncii . Am ales spre analiză acest domeniu datorită rolului-cheie pe care îl joacă în susţinerea inovaţiei şi creşterea capacităţii inovative. De asemenea, în context comunitar, politicile din domeniul educaţiei şi cercetării sunt centrale, atunci când se formulează strategia de dezvoltare economică şi socială a Uniunii. Voi prezenta spre finalul articolului şi câteva elemente definitorii pentru situaţia acestui domeniu în România, pentru a exemplifica specificul unor politici inovative în spaţiul românesc. Contextul comunitar consistă din strategia globală a UE stabilită la Consiliul European de la Lisabona (2000) de „a deveni cea mai dinamică şi mai competitivă economie bazată pe cunoaştere, capabilă de creştere economică durabilă cu locuri de muncă mai multe şi mai bune şi cu o coeziune socială mai mare”. Poziţia oficială la nivelul politicilor comunitare este că toţi cetăţenii trebuie să obţină cunoaştere, abilităţi şi competenţe, prin educaţie permanentă, iar nevoile speciale ale celor aflaţi în situaţie de risc de excluziune socială trebuie luate în considerare. Aceasta trebuie să conducă, în timp, la creşterea participării pe piaţa forţei de muncă şi la creştere economică semnificativă, precum şi la asigurarea, în acelaşi timp, a coeziunii sociale. Aceste consideraţii sunt foarte relevante pentru opţiunile ulterioare privind dezvoltarea modelului social european. Europa se confruntă cu provocări mari de natură socioeconomică şi demografică, asociate cu o populaţie 3 IFAD – International Fund for Agricultural Development, http://www.ifad.org/. 4 Comisia Europeană (2001) „Making a European Area of lifelong learning a Reality”, Comunicarea Comisiei, COM (2001) 678 final. 124 LAURA GABRIELA STOICA 3 îmbătrânită, un număr ridicat de adulţi slab instruiţi şi rate crescute de şomaj în rândul populaţiei tinere. Pentru a rămâne competitivă şi a atinge obiectivul central menţionat anterior, Uniunea Europeană trebuie: a. să devină mult mai inovativă; b. să reacţioneze mai eficient la nevoile şi preferinţele cetăţenilor şi c. să răspundă provocărilor globale şi de mediu prin soluţii şi strategii inovative. Noile provocări, schimbări şi oportunităţi produc schimbări şi la nivelul societăţilor europene (polarizarea accesului la educaţie, accesul diferenţiat la resurse, diferenţele radicale în funcţie de capacitatea de răspuns la schimbare a unei comunităţi, ţări, regiuni). Permanenta raportare la Statele Unite ale Americii şi Japonia, două societăţi cu putere şi performanţă inovativă foarte crescute, a determinat, în ultimii ani, orientarea strategiilor şi politicilor comunitare spre o direcţie nouă de acţiune, menită să susţină eforturile de dezvoltare socială durabilă din ţările membre ale UE: inovaţia şi creativitatea. Trei sunt factorii- cheie pentru dezvoltarea unei industrii competitive, în următorii ani: cunoştintele/ 5 formarea, inovaţiile şi antreprenoriatul . UE urmăreşte să dezvolte această societate competitivă, într-un context de concurenţă la nivel global, prin încurajarea potenţialului creativ şi inovator atât la nivelul membrilor săi cât şi la nivel comunitar. În anul 2006, Comisia Europeană elabora o strategie-cadru a inovării în Uniunea Europeană, prin care stabilea un număr de 10 priorităţi pentru acţiunile de la nivel naţional şi comunitar. În contextul mai larg al acestei strategii, educaţia este considerată atât ca pre-condiţie a producerii inovaţiei, cât şi ca direcţie prioritară de acţiune. Acţiunea 1 specifică necesitatea ca statele membre să crească semnificativ cheltuielile publice pentru domeniul educaţiei şi să identifice şi să abordeze obstacolele existente în sistemele educaţionale naţionale care împiedică 6 dezvoltarea şi promovarea unei societăţi orientate spre inovaţie . În documentele UE, nivelul producerii, asimilării şi diseminării inovaţiei este urmărit printr-un „tablou de bord al inovării europene” (European Innovation Scoreboard - EIS), un set de indicatori pe baza cărora sunt grupate ţările membre după potenţialul inovativ, între care se numără şi indicatori privind nivelul de educaţie al populaţiei, investiţia în cercetare – dezvoltare sau numărul de brevete înregistrate. EIS a fost elaborat la cererea Consiliului European de la Lisabona, din anul 2000. În data de 28 martie 2008, Comisia Europeană a definitivat proiectul comunitar de promovare a inovaţiei în politicile sale, prin adoptarea propunerii de declarare a anului 2009 ca An European al Creativităţii şi Inovaţiei. Obiectivul 5 Comisia Europeană, 2003, Politica industrială într-o Europă lărgită, http://www.euro- info.ccir.ro/politici_com-arhiva.html#Politica%20industriala%20intr-o%20Europa%20largita. 6 Comisia Europeană, 2006, Putting knowledge into practice: A broad-based innovation strategy for the EU, Comunicarea Comisiei, Bruxelles, http://eur-lex.europa.eu/LexUriServ/site/en/com/2006/com2006_0502en01.pdf, pag. 16. 4 ACCESUL LA EDUCAŢIA CONTINUĂ 125 general al Anului European 2009 este acela de a promova creativitatea ca motor al inovaţiei şi factor-cheie în dezvoltarea competenţelor personale, ocupaţionale, antreprenoriale şi sociale, prin învăţarea pe tot parcursul vieţii. La nivel comunitar, vor fi promovate în cadrul Anului Inovaţiei demersurile creative şi inovatoare din sectoare precum educaţia şi cultura, dar şi în alte domenii sociale, cum sunt cercetarea, media, antreprenoriatul social, dezvoltarea rurală etc. De asemenea, Uniunea Europeană va constitui o platformă de colaborare şi dezbatere politică şi publică, de împărtăşire a exemplelor de bună practică în politici inovative destinate creşterii competitivităţii economice şi coeziunii sociale, precum şi de stimulare a educaţiei şi cercetării. Rolul educaţiei în contextul mai larg definit la Lisabona este de a susţine o dezvoltare durabilă, prin dezvoltarea capitalului uman, iar politicile de acces la educaţie sunt menite, pe de o parte, să reducă excluziunea socială şi sărăcia şi pe de altă parte, să conducă la dezvoltarea socială durabilă la nivelul statelor membre. Un element de bază al acestui program îl constituie, aşa cum am menţionat mai sus, conceptul de învăţare/ educaţie continuă (life-long learning). După o lectură atentă a documentelor elaborate în domeniul educaţional la nivelul Uniunii se poate concluziona că acest concept se află în centrul tuturor politicilor de acces la educaţie, datorită implicaţiilor sale în domeniul educaţiei, al formării profesionale şi politicilor ocupaţionale, precum şi datorită importanţei sale în dezvoltarea personală şi socială. Se afirmă, astfel, că un „spaţiu european al învăţării continue” va asigura cetăţenilor săi posibilitatea de a se mişca liberi între diferite şcoli/ universităţi, locuri de muncă, precum şi între diferite regiuni sau ţări, învăţarea continuă vizând accesul la toate formele de educaţie şi la toate nivelurile de învăţământ. De altfel, educaţia şi formarea sunt considerate, la nivel european, ca domenii capitale pentru reducerea sărăciei şi pentru dezvoltarea 7 socială . Programele de educaţie permanentă dezvoltate în acest context trebuie să fie elaborate pentru a reduce efectul de polarizare pe care îl are tendinţa tot mai accentuată din politicile educaţionale de a forma tot mai mult populaţia deja înalt- educată şi calificată. Programele de formare continuă trebuie să fie accesibile adulţilor şi elevilor de la toate nivelurile de pregătire, în special din domeniul serviciilor, deoarece formarea resurselor umane constituie un factor esenţial de inovaţie în acest sector, crucial, la rândul său, pentru asigurarea dezvoltării durabile a societăţilor moderne. Prin educaţia permanentă se urmăreşte dezvoltarea unei gândiri practice, cu abilităţi de rezolvare a problemelor şi capacitate de aplicare a cunoştinţelor şi ideilor. În ceea ce priveşte domeniul cercetării, (Research & Development sector) strategia de la Lisabona privind dezvoltarea şi locurile de muncă (ocuparea), 7 Stoica, L. Politica educaţională ca sursă a dezvoltării sociale. România în context european, în Zamfir C. şi Stoica L. (coord.), 2006, O nouă provocare: dezvoltarea socială, Iaşi, Editura Polirom, pag. 242. 126 LAURA GABRIELA STOICA 5 lansată în 2005, stabileşte o arie coerentă de politici şi reforme destinate să facă actualele reglementări europene mai deschise/ prietenoase către inovaţie. Principalul obiectiv stabilit în această strategie a fost cel de a creşte cheltuielile pentru cercetare/ dezvoltare (R&D spending) la 3% din PIB, la nivelul ţărilor membre. Cercetarea devine, astfel, crucială pentru dezvoltarea sustenabilă a ţărilor membre UE, fiind recomandată, la nivelul politicilor comunitare, considerarea acestui domeniu ca prioritate în programele naţionale de dezvoltare. Politicile naţionale din domeniul cercetării şi dezvoltării sunt coordonate instituţional la nivel comunitar de Comitetul de Cercetare Ştiinţifică şi Tehnică. Am menţionat anterior existenţa la nivelul UE a unui sistem de indicatori denumit „tablou de bord al inovării europene” (EIS), care măsoară comparativ capacitatea şi performanţele inovative ale ţărilor membre, pe baza indicatorilor EUROSTAT şi ale cercetărilor comunitare privind inovaţia. Tabloul de bord al inovării include indicatori privind inovaţia şi analize privind tendinţele din cele 27 de state membre, precum şi pentru Croaţia, Turcia, Islanda, Norvegia, Elveţia, Japonia, Statele Unite ale Americii, Australia, Canada şi Israel. Iniţial format din 25 de indicatori, pentru perioada 2008–2010 a fost elaborată o nouă metodologie pentru tabloul de bord, în care sunt incluşi 29 de indicatori care acoperă şapte domenii ale inovaţiei grupate în trei mari categorii. Fără a detalia conţinutul EIS, prezint pe scurt cele trei categorii şi dimensiunile inovaţiei incluse în acestea pentru a înţelege locul şi rolul educaţiei în producerea inovaţiei: 1. facilitatori ai inovaţiei (innovation enablers), includ: a) resursele umane înalt calificate, disponibile pentru producerea inovaţiei şi b) finanţarea şi suportul autorităţilor publice pentru inovaţie; 2. activitatea firmelor (firm activities) cuprinde: a) investiţiile firmelor în inovaţii; b) antreprenoriatul; c) throughputs (se referă la producţia intelectuală, brevetele şi patente etc.); 3. producţia/rezultatele (outputs) include două dimensiuni: a) inovatorii (numărul de firme care au introdus inovaţii pe piaţă, tehnologice şi nontehnologice) şi b) efectele economice (succesul economic al inovaţiilor la nivel de creare de locuri de muncă, vânzări şi export). Indicatorii din domeniul educaţiei sunt incluşi în metodologia de calculare a acestui scoreboard. Educaţia este inclusă la capitolul de „facilitatori ai inovaţiei”, care reprezintă un set de indicatori ce măsoară condiţiile structurale necesare pentru dezvoltarea potenţialului de inovaţie al unei societăţi. Indicatorii privind educaţia incluşi în tabloul de bord vizează absolvenţii de învăţământ secundar şi terţiar şi absolvenţi de studii doctorale, iar indicatorul din domeniul educaţiei permanente inclus în calcularea scorului inovativ este participarea la educaţia permanentă ca procent din populaţia de 25–64 ani (Participation in life-long learning per 100 population aged 25–64). Tabloul de bord al inovării 2008 situează România în grupa ţărilor care fac eforturi să ajungă din urmă restul statelor, ultima din cele patru grupe de ţări, 6 ACCESUL LA EDUCAŢIA CONTINUĂ 127 cu un scor sub media ţărilor membre şi ultimul din această categorie (0,18, raportat la 0,45, media UE). Pentru a înţelege contextul la care raportăm situaţia ţării noastre, prima grupă, cea a liderilor inovaţiei, este formată din Danemarca, Finlanda, Germania, Israel, Japonia, Suedia, Elveţia, Marea Britanie şi Statele Unite ale Americii. Grupa a doua, cea a ţărilor care urmăresc îndeaproape liderii inovaţiei (innovation followers), include Austria, Belgia, Canada, Franţa, Islanda, Irlanda, Luxembourg şi Olanda, iar a treia grupă, cea a inovatorilor moderaţi, include Australia, Cipru, Republica Cehă, Estonia, Italia, Norvegia, Slovenia şi Spania. Din grupa a patra, alături de România, fac parte Bulgaria, Croaţia, Grecia, Ungaria, Letonia, Lituania, Malta, Polonia, Portugalia şi Slovacia. Aceste grupe de ţări au rămas constante pe parcursul ultimilor cinci ani, ţările schimbându-şi poziţia în cadrul aceleiaşi grupe în această perioadă, cazuri în care o ţară a trecut de la o grupă la alta superioară fiind însă foarte rare. EIS 2007 arată că politica privind inovaţia trebuie să rămână în centrul Strategiei Lisabona. Diferenţele în performanţa inovativă generală dintre Uniunea Europeană şi Statele Unite ale Americii continuă să se micşoreze, deşi într-un ritm scăzut. EIS 2007 indică o continuare a procesului de convergenţă a politicilor privind inovaţia în interiorul Uniunii Europene. În acelaşi timp, marea majoritate a statelor membre încă fac eforturi să ajungă ţările-lider, din urmă. Trei dintre noile state membre – Estonia, Republica Cehă şi Lituania – sunt pe poziţia de a atinge media UE privind performanţa inovativă, în acest deceniu (European Innovation Scoreboard, 2007). Poziţia foarte slabă a României în acest context comparativ comunitar se explică şi dacă analizăm inovaţia prin prisma factorilor facilitatori sau generatori de inovaţie. Astfel, conform raportului de activitate al Ministerului Educaţiei, Cercetării şi Tineretului din 2007 (actual, Ministerul Educaţiei, Cercetării şi Inovaţiei), valoarea înregistrată de indicatorul privind participarea adulţilor cu vârsta între 25–64 de ani la educaţia şi formarea profesională continuă (indicator inclus în calcularea scorului inovaţiei) este de numai 1,6% la nivelul anului 2005, în comparaţie cu media UE de 11%. Trendul a rămas şi în următorii ani la fel de scăzut la capitolul educaţie continuă şi formare profesională, astfel că perspectivele privind factorii facilitatori de inovaţie rămân modeste, în contextul actual din România. De asemenea, dacă raportăm aceste date la obiectivele europene din domeniul educaţiei permanente, care au stabilit ca, până în anul 2010, nivelul mediu de participare la educaţia permanentă în UE să fie de minim 12,5%, atunci putem afirma că performanţele României în acest domeniu sunt foarte scăzute, iar nivelul actual nu va permite atingerea unui nivel satisfăcător sau care să tindă spre nivelul european, în viitorul apropiat. Există, la nivel programatic şi strategic în România, obiective care promit schimbări în orientarea societăţii româneşti spre formarea şcolară şi profesională continuă, însă realitatea din ultimii ani contrazice documentele oficiale şi scenariile 128 LAURA GABRIELA STOICA 7 de dezvoltare. Trebuie însă menţionat că obiectivul central al Planului Naţional de Dezvoltare este reducerea rapidă a disparităţilor înregistrate între România şi Statele Membre ale UE în dezvoltarea socioeconomică, trei dintre cele şase priorităţi strategice ale PND vizând măsuri şi intervenţii specifice sistemului românesc de educaţie, formare şi ocupare: a. creşterea competitivităţii economice şi dezvoltarea unei economii bazate pe cunoaştere; b. dezvoltarea resurselor umane, şi c. promovarea ocupării şi incluziunii sociale. Obiective specifice educaţiei permanente în România se regăsesc într-o serie de documente strategice sectoriale, precum: Strategia Naţională pentru Ocuparea Forţei de Muncă 2004–2010 (2004), Strategia pe termen scurt şi mediu privind formarea profesională continuă 2005–2010 (2005), Direcţii strategice ale 8 Ministerului Educaţiei şi Cercetării pentru perioada 2006–2008 (2005) . Putem afirma astfel că, la nivelul strategiilor şi obiectivelor programatice naţionale, dezvoltarea domeniului educaţiei, în general şi a educaţiei continue, în special reprezintă o prioritate naţională. Cu toate acestea, discrepanţa semnificativă dintre formulările strategice şi reglementările legale privind domeniul educaţiei permanente, pe de o parte, şi aplicarea concretă a acestora în societate la nivel regional, dar mai ales local, pe de altă parte, conduce la o întârziere a impactului politicilor educaţionale elaborate la nivel naţional central, iar eficienţa scăzută a implementării obiectivelor europene în politicile naţionale privind educaţia permanentă menţine decalajul dintre celelalte ţări membre şi România în acest domeniu. Acest domeniu, al educaţiei şi formării continue, rămâne un factor care, în România, blochează inovaţia socială, în condiţiile în care, la nivel comunitar, este considerat facilitator de inovaţie. Iar faptul că România nu a finalizat încă o strategie naţională integrată a educaţiei permanente este un indicator al lipsei de capacitate instituţională în acest domeniu. Desigur că aspectul investiţiei publice în educaţie, în general şi în politicile de educaţie şi formare permanentă, în special, este în egală măsură definitoriu. Dacă luăm în considerare investiţia de şapte miliarde de euro pentru noile programe de educaţie permanentă ale UE pe perioada 2007–2013 putem afirma că, şi din punctul de vedere al investiţiei financiare, proiectul inovativ al Uniunii Europene din domeniul politicilor educaţionale îl constituie educaţia şi formarea permanentă. Apreciem că, în cazul ţării noastre, decalajul din domeniul educaţiei, coroborat cu decalajele de dezvoltare din alte domenii-cheie pentru potenţialul inovativ al unei societăţi, va continua să menţină România în ultima grupă de ţări în clasamentul dezvoltării inovative, ceea ce va afecta, pe termen lung, capacitatea de a răspunde într-o manieră eficientă problemelor sociale care vor afecta societatea noastră. 8 MECT, Starea învăţământului în România, Bucureşti, 2007. 8 ACCESUL LA EDUCAŢIA CONTINUĂ 129 BIBLIOGRAFIE 1. Cowan, R., van de Paal, G., (coord.), Innovation Policy in a Knowledge-Based Economy, Luxembourg, Publication no. EUR 17023 of the Commission of the European Communities, 2000. 2. Hollanders, H., van Cruysen, A., Rethinking the European Innovation Scoreboard – a new methodology for 2008–2010, 2008, http://www.proinno-europe.eu/extranet/admin/ uploaded_documents/ EIS_2008_Methodology_Report.pdf. 3. Stoica, L., Politica educaţională ca sursă a dezvoltării sociale. România în context european, în Zamfir C. şi Stoica L. (coord.), O nouă provocare: dezvoltarea socială, Iaşi, Editura Polirom, 2006 4. ***Comisia Europeană, Putting knowledge into practice: A broad-based innovation strategy for the EU, Comunicarea Comisiei, Bruxelles, 2006, http://eur-lex.europa.eu/ LexUriServ/site/en/com/2006/com2006_0502en01.pdf. 5. *** Comisia Europeanã, Progress towards the Lisbon Objectives in Education and Training, raport, 2005, http://europa.eu.int/scadplus/leg/en/lvb/r12001.htm. 6. *** Comisia Europeană, Politica industrială într-o Europă lărgită, 2003, http://www.euro- info.ccir.ro/politici_com-arhiva.html#Politica%20industriala%20intr-o%20Europa%20largita 7. *** Comisia Europeană, Making a European Area of lifelong learning a Reality, Comunicarea Comisiei, COM (2001) 678 final, 2001. 8. *** European innovation scoreboard 2007, comparative analysis of innovation performance, „PRO INNO Europe paper”, nr. 6, 2008, http://www.proinno-europe.eu/admin/uploaded_documents/ European_Innovation_Scoreboard_2007.pdf; 9. *** European Innovation Scoreboard 2006. Comparative analysis of Innovation Performance, „Pro INNO Europe”, Brussels, 2006, http://www.proinno-europe.eu/doc/EIS2006_final.pdf 10. *** Guvernul României, Ministerul Educaţiei şi Cercetării, Autoritatea Naţională pentru Cercetare Ştiinţifică, Planul Naţional de Cercetare, Dezvoltare şi Inovare 2007–2013. 11. *** Ministerul Educaţiei, Cercetării şi Tineretului, Starea învăţământului din România, Bucureşti, 2007. Alte website-uri accesate: 12. http://www.proinno-europe.eu/ 13. http://create2009.europa.eu/ 14. http://dsi.britishcouncil.org 15. http://www.fidafrique.net/article1528.html 16. http://www.ifad.org/ his article analyzes the field of education from the perspective of social innovation and it stresses out the role of the life-long T learning policies as example of innovative policies. Social innovation is approached at the level of public policies, being presented the role of the access policies to life-long learning as innovation enablers. The objectives of the educational policies, the value of the indicators and the level of the public expenditure in life-long learning lead to the conclusion that education is an innovation enabler at the level of the EU and a blocking factor in Romania. In this article I describe the existing situation in this field both at the EU level and in Romania, by trying to identify the explanatory factors for this situation in both social contexts. Keywords: Innovation drivers, life-long learning, knowledge-based society, innovation support policies, social development. 